**Lo galant pèc e lo Matiuèc**

Qu'i avè un còp un gojat que se volè maridar. Que cercava gojatas, mes nada ne'u volè pas, pr'amor qu'èra un chic pèc e hòrt gromand tanben. Enfin, que'n trobèt ua que s'acombinè pro d'eth. E que combinoren d'anar har brasa per reglar lo dòt de la gojata e parlar deu ben deu galant.

Lo gojat se'n anot trobar un de sons amics :

— Escota, çò'u dishot, tu que'm vas servir uei de matiuèc. Que vau har brasa en çò d'ua gojata, mes qu'èi paur lo son pair me vulhi pas, pr'amor sui pas pro ric. Lavetz, quan parli de mon ben, que diràs totjamei en doblants. Se disi un par de vacas, tu diràs : « Dus pars de vacas n'atz ». E totjamei atau.

— Òc ben, qu'ic harèi, çò'u responot l'aut.

—Qu'èi daun te díder un auta causa : saps que sui gran minjador, e quan comenci a minjar, sèi pas m'estancar. Vorrí pas passar per dessolut en 'quera mèison. Lavetz, quan vedis en taula qu'aurèi pro minjat, me balheràs dab lo pè ua petita possada. Atau, que m'arresterèi.

— Qu'ic harèi tanben, ce dishot l'aut.

A l'ostau de la gojata, qu'envitèren a sopar lo gojat e lo matiuèc.

Mes n'avèn pas enqüèra acabat la sopa, un can ven a passar devath la taula, que rocha la cama deu gojat dab la coda. Suu còp, lo pèc que pausa lo culhèr e que s'arresta de minjar.

— Mes, çò qu'atz, gojat ? Perqué minjetz pas mei ? çò'u dishoren los de l'ostau, tot estonats.

— Òc ! Que n'èi pro atau, ce dishot eth. Qu'èi pres çò qui'm calè.

E ne volot pas minjar un bocin de mei. Qu'èra hòu de hami, mes que dishèt passar tots los plats shetz d'i tocar briga.

Après lo repèish, lo pair de la gojata se metot a parlar deu ben deu galant.

— Qu'èi un camp...ce didè lo gojat.

Lo matiuèc que'u copa la paraula :

— Un camp ! Amic voletz díser dus camps. E deus bèths enqüèra !

Après, que venen a parlar deu bestiar :

— Qu'èi un cent d'aulhas...

— Dus cents d'aulhas ! çò'u hèi lo matiuèc. Vòletz díder dus cents. E lo mei bròi ligòt de la lana... Bestiar gras e pas entacat briga...

— Òc ! Dus cents caps d'aulhas, qu'es quauquarren ! ce hadè lo vielh.

Lo galant qu'èra tot content. Mes vaquí que vòu esténer las camas devath la taula, e va balhar un pos de pè au gat qu'arrogava los òs. Aqueth gat, mau, que tira un gran còp d'urpa au gojat.

— Ai !! ce hèi eth en se rochants la cama. Hilh deu diable de gat, m'as hèit bien mau ! Que m'a esgrauchat a l'arraba de la cama on èi ua petita plaga...

— Ua petita plaga ! se'n va lavetz lo matiuèc. Voletz díser qu'atz las duas camas porridas !

Aquò ne convinot pas au vielh, que volot pas mei de 'queth gojat per ger. E aqueth par de liròis que se'n tornèren entà socasi.

Lo conde deu galant pèc

E deu son matiuèc

Aquí que s'acabèt.

*Contat en 1903 per Mariana de Mariolan d'Escorça.*

Matiuèc = caça-can (marieur - annonceur de mariage)

Har brasa (fiançailles), los arrangements.

Lo ben = Lo dequé (les affaires, ce qui lui appartient)

Dessolut (goinfre)

L'arraba de la cama (Le mollet)